CELEX: 62009TN0508
Language: mt
Date: 2009-12-22 00:00:00
Title: Kawża T-508/09: Rikors ippreżentat fit- 22 ta’ Diċembru 2009 — Cañas vs Il-Kummissjoni

27.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 80/26
            
         Rikors ippreżentat fit-22 ta’ Diċembru 2009 — Cañas vs Il-Kummissjoni
   (Kawża T-508/09)
   2010/C 80/46
   Lingwa tal-kawża: il-Franċiż
   
      Partijiet
   
   
      Rikorrent: Guillermo Cañas (Buenos Aires, l-Arġentina) (rappreżentant: F. Laboulfie, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni tal-Kummissjoni Ewropea tat-12 ta’ Ottubru 2009 fil-Każ COMP/39471, Guillermo Cañas vs WADA, ATP u ICAS
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrent, plejer Arġentin tat-tennis professjonali, jitlob l-annullament tad-Deċiżjoni tal-Kummissjoni tat-12 ta’ Ottubru 2009, li permezz tagħha l-Kummissjoni ċaħdet minħabba nuqqas ta’ interess Komunitarju suffiċjenti l-ilment tar-rikorrent kontra l-Aġenzija Dinjija Kontra d-Doping (WADA), l-ATP Tour Inc. (ATP) u l-Kunsill Internazzjonali ta’ Arbitraġġ għall-Isport (ICAS), dwar il-ksur allegat tal-Artikolu 81 u/jew tal-Artikolu 82 tat-Trattat KE fir-rigward ta’ ftehim jew prattiki miftiehma u abbuż ta’ pożizzjoni dominanti min-naħa ta’ dawn l-awtoritajiet sportivi.
   Insostenn tar-rikors tiegħu, ir-rikorrent isostni li r-regoli tal-Kodiċi Dinji Kontra d-Doping żviluppati, applikati u vvalidati mill-WADA, l-ATP u l-ICAS huma diskriminatorji peress li jippermettu li jiġu ppenalizzati, b’mod differenti, skont il-klassifikazzjoni tas-sustanza misjuba fil-fluwidi tal-ġisem, żewġ atleti li nstab li huma pożittivi minħabba negliġenza li jkunu kkommettew l-istess żball. Preċiżament, ir-rikorrent isostni li dawn ir-regoli kontra d-doping jippenalizzaw b’sospensjoni minima ta’ sena d-doping minħabba negliġenza b’sustanza msejħa pprojbita, filwaqt li l-penali minima għal doping minħabba negliġenza b’sustanza msejħa speċifika (illum speċifikata) hija t-twissija.
   Skont ir-rikorrent, ir-regoli kontra d-doping inkwistjoni huma eċċessivi peress li s-sistema ta’ penali li hija tistabbilixxi ma tippermettiex li jittieħed inkunsiderazzjoni l-effett, f’dan il-każ, noċiv, ta’ sustanza assorbita aċċidentalment. Ir-regoli kontra d-doping kif ukoll l-applikazzjoni tagħhom huma sproporzjonati meta mqabbla mal-gravità (relattiva) tal-iżball li huma akkużati bih.
   Il-WADA, l-ATP u l-ICAS, li huma tliet impriżi fis-sens Komunitarju, ikkonkludew ftehim jew adottaw prattiki miftiehma li illegalment jillimitaw il-kompetizzjoni bejn il-plejers tat-tennis professjonali u jaffettwaw il-kummerċ bejn l-Istati Membri. Ir-regoli kontra d-doping inkwistjoni japplikaw għall-atleti kollha ta’ kull dixxiplina sportiva tal-anqas dawk Olimpiċi u mhux biss għar-rikorrent, li hija r-raġuni għaliex il-projbizzjoni tagħhom għandha interess Komunitarju kunsiderevoli.
   Barra minn hekk, il-WADA, l-ATP u l-ICAS, indipendentement waħda mill-oħra u/jew kollettivament, abbużaw mill-pożizzjoni dominanti tagħhom, l-ewwel permezz ta’ diskriminazzjoni reali u potenzjali bejn sportivi professjonali kompetituri u sussegwentement għaliex ir-regoli kontra d-doping jippermettu lil ATP tirrifjuta li tikkonkludi kuntratti ma’ plejer tat-tennis, li nstab li huwa pożittiv minħabba negliġenza għal sustanza pprojbita matul perijodu minimu ta’ sena.